Steffen Larsen (LA), 2023-02-09:
I Liberal Alliance vil vi gerne være med til at sikre, at politiet har de bedste muligheder for at opklare forbrydelser, særlig når det drejer sig om jagten på de værste kriminelle såsom mordere og voldtægtsforbrydere.
Hensynet til ofrene og de pårørende i de her sager vejer meget, meget tungt, og alt, hvad vi kan gøre for at hjælpe dem videre i deres liv og bure deres gerningsmænd inde, skal vi være åbne over for.
Og når nye teknologier giver politiet nye redskaber, synes jeg, vi har en forpligtigelse til at se på det med et åbent sind.
Vi er dog også et parti, der vægter den personlige frihed og borgernes retssikkerhed meget højt.
Det ligger så at sige i vores dna, at vi vil beskytte borgeren mod statens overgreb.
Derfor er vi også kritiske, når statsmagten beder om nye beføjelser og adgang til danskernes dybt personlige oplysninger.
Vi ønsker ikke, at Danmark skal være et overvågningssamfund, hvor lovlydige borgere bliver kigget over skulderen, hvor end de går, eller hvad end de foretager sig.
Derfor vil automatreaktionen også være at sige nej til det her forslag om at give politiet mulighed for at bruge genetisk slægtsforskning i efterforskningen af visse former for kriminalitet.
Jeg synes dog, at der er nogle perspektiver, som kan give politiet nogle gode værktøjer til at opklare de allermest bestialske forbrydelser.
Det synes jeg ikke vi bare skal affeje, men vi skal i stedet se konstruktivt på det.
Det betyder ikke, at vi ikke er kritiske.
Der er nogle retssikkerhedsmæssige udfordringer ved beslutningsforslaget, men hvis de bliver adresseret i et eventuelt kommende lovforslag, vil vi være åbne for at se på at give politiet de muligheder.
Nogle af de bekymringer, vi har, går på, at politiet får adgang til nogle data, som nogle mennesker ganske rigtigt har givet frivilligt, men jo ikke ud fra den forudsætning, at politiet vil få adgang til dem efterfølgende.
De har altså indgået en aftale med et privat firma, og hvis vi pludselig giver politiet adgang, sådan som det foreslås, går vi jo ind og ændrer på de vilkår, som aftalen er blevet indgået under.
Det har dem, der har afleveret deres private oplysninger, ikke givet samtykke til, hvorfor det virker urimeligt.
Derudover er jeg også bekymret for, om den her adgang vil kunne ende ud, sådan som det er sket med logning, hvor vi helt uindskrænket overvåger danskernes teleforbrug.
Vi ønsker ikke en egentlig dna-database over mennesker, som ikke har brudt loven, som politiet kan tilgå efter forgodtbefindende.
Vi er dog åbne over for, at politiet kan bede om adgang til de her dna-oplysninger i konkrete sager ved at henvende sig til virksomhederne med en dommerkendelse.
Det er nogle meget følsomme oplysninger, som vi bliver nødt til at have hånd i hanke med, så de rent faktisk kun bliver brugt, når det er strengt nødvendigt.
Så kan man finde en vej, hvor politiet får mulighed for at gøre brug af det her utvivlsomt meget effektive værktøj og vi samtidig sikrer borgernes retssikkerhed, synes vi, at det er en god vej til at få sikret ofre for forbrydelser, at deres sager kan blive lukket, og at de kan opnå retfærdighed.
Det har dog været en meget principiel afvejning for os, så vi ser med stor alvor frem mod de kommende forhandlinger.